SET บ่ายประคองตัวเหนือ 1,500 จุดแนะเก็บ 5 หุ้นแจ่ม-กำไรเด่น-ราคาถูก
SET ช่วงเช้าปรับตัวขึ้นสอดคล้องกับตลาดหุ้นเอเชียส่วนใหญ่อยู่ในแดนบวกรับแรงเก็งกำไรก่อนการประชุมเฟด โดยมองว่ายังไม่มีการปรับขึ้นอัตราดอกเบี้ยในรอบนี้ และรอการประชุมรมต.คลังยุโรป วันที่ 18 มิ.ย. ช่วงบ่ายคาดดัชนีประคองตัวให้ยืนเหนือระดับ 1,500 จุด โดยมีแนวรับ 1,500 จุด ส่วนแนวต้านที่ 1,510-1,520 จุด
17 มิ.ย. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (17 มิ.ย.) ปรับตัวขึ้นสอดคล้องกับตลาดหุ้นเอเชียส่วนใหญ่ที่อยู่ในแดนบวก คาดเป็นการเก็งกำไรก่อนผลการประชุมธนาคารกลางสหรัฐ (FED) มองว่ายังไม่มีการปรับขึ้นอัตราดอกเบี้ยในรอบนี้ และรอการประชุมรมต.คลังยุโรป วันที่ 18 มิ.ย. โดยที่สุดแล้วจะสามารถประนีประนอมได้
นักวิเคราะห์คาดช่วงบ่าย ดัชนีสามารถยืนเหนือแนวรับ 1,500 เป็นจุดสำคัญได้ส่วนแนวต้านให้ไว้ที่ 1,510-1,520 จุด ขณะที่แนะนำซื้อ AOT-CK-BECL-BMCL และ SAMTEL
 
น.ส.อาภาภรณ์ แสวงพรรค ผู้อำนวยการอาวุโสฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยถึงตลาดหุ้นไทยเช้านี้ปรับตัวขึ้นสอดคล้องกับตลาดต่างประเทศ โดยตลาดหุ้นเอเชียส่วนใหญ่อยู่ในแดนบวก คาดว่าจะเป็นการเก็งกำไรก่อนผลการประชุมธนาคารกลางสหรัฐ (FED) จะออกมา ซึ่งประเมิณว่าอาจจะไม่มีการปรับขึ้นอัตราดอกเบี้ยในรอบนี้ และมีบางกระแสคาดว่ายังไม่ปรับขึ้นอัตราดอกเบี้ยช่วงเดือนก.ย.นี้ด้วย
แต่ทางดีบีเอสคาดการณ์ว่าเฟดจะปรับขึ้นอัตราดอกเบี้ยไตรมาสละ 0.25% โดยเริ่มในไตรมาส 4/58 ขึ้นเป็น 0.5%, ไตรมาส 1/59 ขึ้นอีกเป็น 0.75% และในไตรมาส 2/59 จะมีอัตราดอกเบี้ยเป็น 1% อย่างไรก็ตามต้องติดตามผลการประชุมเฟดในครั้งนี้ด้วย
ส่วนเรื่องของกรีซ ที่จะมีการประชุมรมว.คลังยูโรโซนในวันที่ 18 มิ.ย.นี้ มองว่าที่สุดแล้วจะสามารถประนีประนอมได้ เนื่องจากจะเกิดผลกระทบมากหากกรีซต้องออกจากกลุ่มยูโรโซน
แนวโน้มการลงทุนบ่ายนี้ คาดว่าตลาดหุ้นไทยคงเป็นลักษณะของการประคองตัวให้ยืนเหนือระดับ 1,500 จุด พร้อมให้แนวรับ 1,500 จุด ซึ่งเป็นจุดฟิวเตอร์ด้วย ส่วนแนวต้านให้ไว้ที่ 1,510-1,520 จุด
 
บล.ธนชาต ระบุในบทวิเคราะห์ ( 17 มิ.ย.) ว่าการฟื้นตัวของ SET ตลอดช่วงเช้าที่ผ่านมาเป็นไปอย่างจำกัด เนื่องจากกนักลงทุนส่วนใหญ่รอความชัดเจนจากการประชุม FOMC คืนนี้ และการประชุม รมต.คลังยุโรป วันที่ 18 มิ.ย. ว่ามีความคืบหน้าต่อการแก้ไขปัญหากรีซมากน้อยเพียงใด ประเมินกรอบเคลื่อนไหวที่ 1,495-1,510 จุด
โดยแนะนำซื้อ AOT และ CK ต่อเนื่องช่วงเช้า รวมไปถึงเก็งกำไร BECL ที่ราคาถูกกว่า BMCL เมื่อพิจารณาจาก Conversion Ratio เปลี่ยนเป็นหุ้นใหม่ในอนาคต รวมไปถึงเก็งกำไร SAMTEL คาดมี Sentiment เชิงบวกจากการรับงานโครงการหลายงานในช่วงปลายไตรมาส 2/58
 
บล.เอเอสแอล ระบุในบทวิเคราะห์ ( 17 มิ.ย.) ภาพรวมตลาดช่วงเช้าตลาดหุ้นไทยเคลื่อนไหวในแดนบวก ขณะที่ดัชนีได้รับแรงหนุนจากหุ้น PTT-PTTGC-ADVANC-AOT-SCC-CPF-SCB และ BDMS โดยหุ้นกลุ่มพลังงานปรับขึ้นตามราคาน้ำมันดิบที่เพิ่มขึ้นอย่างต่อเนื่อง และมีการสะสมหุ้นพื้นฐานดีในภาวะที่ตลาดขาดความมั่นใจ และพบการเก็งกำไรใน Warrant
ขณะที่ ดัชนีดาวโจนส์ตลาดหุ้นนิวยอร์กและตลาดหุ้นยุโรปต่างพุ่งขึ้น เนื่องจากนักลงทุนเข้ามาช้อนซื้อเก็งกำไรหลังจากที่ตลาดร่วงลงติดต่อกัน 2 วันทำการก่อนหน้านี้ ส่งผลให้ตลาดเอเชียปรับขึ้นตามไปด้วย โดยตลาดยังรอฟังผลประชุมเฟดคืนนี้ เพื่อทราบประมาณการแนวโน้มเศรษฐกิจสหรัฐของเฟด
รวมทั้งประมาณการอัตราดอกเบี้ยระยะสั้น ทำให้ทราบถึงมุมมองแนวโน้มเศรษฐกิจสหรัฐคาดว่าเฟดยังไม่ปรับขึ้นอัตราดอกเบี้ย ซึ่งการประชุมครั้งนี้จะมีคำแถลงของประธานเฟดว่าจะส่งสัญญาณถึงช่วงเวลาที่เฟดจะเริ่มปรับขึ้นอัตราดอกเบี้ยหรือไม่
แนวโน้มภาคบ่ายเชิงเทคนิค คาดดัชนีสามารถผ่านกรอบสามเหลี่ยม Falling wedges ได้ โดยมี 1,510 เป็นแนวต้านต่อไป ส่งผลให้ช่วงบ่ายดัชนีจะแกว่งตัวในกรอบ 1,505-1,510 จุด
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
PTT มูลค่าการซื้อขาย 785.88 ล้านบาท ปิดที่ 351.00 บาท เพิ่มขึ้น 5.00 บาท
JAS มูลค่าการซื้อขาย 570.10 ล้านบาท ปิดที่ 6.15 บาท เพิ่มขึ้น 0.15 บาท
KBANK มูลค่าการซื้อขาย 499.62 ล้านบาท ปิดที่ 199.50 บาท ลดลง 0.50 บาท
SCC มูลค่าการซื้อขาย 444.95 ล้านบาท ปิดที่ 522.00 บาท เพิ่มขึ้น 2.00 บาท
BMCL มูลค่าการซื้อขาย 444.00 ล้านบาท ปิดที่ 2.02 บาท เพิ่มขึ้น 0.04 บาท
 
ที่มา: สำนักข่าวอินโฟเควสท์